Καλωσορίζοντας την νέα σχολική χρονιά που ανατέλλει, και μια αναπνοή πριν το πρώτο κουδούνι ηχήσει, εύχομαι σε μαθητές, γονείς και εκπαιδευτικούς υγεία, χαμόγελα, δημιουργία και επιτυχίες!

Μετά από τις δύσκολες χρονιές που πέρασαν, λόγω πανδημίας, ας ευχηθούμε η φετινή σχολική χρονιά, 2022 – 2023, να κυοφορεί μόνο δράσεις, γνώση και εμπειρίες.

Το Κέντρο Πρόληψης «Φαέθων» των Δήμων Ιλίου, Πετρούπολης και Αγίων Αναργύρων – Καματερού, σε συνεργασία με τον ΟΚΑΝΑ, παραμένει με συνέπεια στο πλευρό της εκπαιδευτικής κοινότητας, των εφήβων και των γονέων, για δωρεάν συμβουλευτική και βιωματικά προγράμματα σε σχολεία και συλλόγους, ενδυναμώνοντας τους ωφελούμενους και των τριών Δήμων. Είμαστε πάντοτε πρόθυμοι να υποδεχτούμε τα αιτήματα των σχολείων & των συλλόγων, έτοιμοι να βοηθήσουμε τους μαθητές να ενεργοποιηθούν σε δράσεις και προγράμματα, αναδεικνύοντας τα ταλέντα και τις δεξιότητές τους, διαμορφώνοντας παράλληλα τα κατάλληλα κριτήρια ώστε να αντιμετωπίσουν τις προκλήσεις του μέλλοντος.

Ταυτόχρονα μπορούμε να ενισχύσουμε τον πιο δύσκολο ρόλο, αυτόν του γονέα, δίνοντας στις ομάδες γονέων που δημιουργούνται, την δυνατότητα ανταλλαγής εμπειριών και προβληματισμών. Στόχος αυτού του μοιράσματος και της συμβουλευτικής που παρέχουν τα στελέχη μας, είναι η ενδυνάμωση των γονέων, ως προς τον ρόλο τους, απαραίτητη για να εξομαλυνθούν οι τυχόν συγκρουσιακές ενδοοικογενειακές σχέσεις, που έχουν τελικό αποδέκτη την ψυχική ισορροπία των παιδιών.

Είμαι απόλυτα πεπεισμένη, πως τα έμπειρα στελέχη του Κέντρου μας θα δώσουν και φέτος την μάχη υλοποίησης αυτών των βιωματικών προγραμμάτων με επιστημονική προσέγγιση, εμπιστοσύνη, υπομονή κι αγάπη.

Υπενθυμίζω ότι το Κέντρο Πρόληψης υποδέχεται και εξατομικευμένα ραντεβού για όποιους δημότες το χρειαστούν, εντελώς δωρεάν.

Ως Πρόεδρος του Κέντρου Πρόληψης σας διαβεβαιώνω, πως θα καταβάλλω κάθε δυνατή προσπάθεια, με την αρωγή του ΔΣ και των εργαζομένων μας, ώστε να καλύψουμε όσο το δυνατόν περισσότερες ανάγκες του κοινωνικού ιστού και των τριών Δήμων που απευθυνόμαστε!

Ξεκινάμε λοιπόν, με δημιουργική διάθεση, όνειρα, σχέδια και στόχους, με προοπτική για νέες συνεργασίες και νέες δράσεις.

Καλή και δημιουργική σχολική χρονιά σε όλους!

Η Πρόεδρος

Στέλλα Γκιόκα – Λιόση

Δημοτική Σύμβουλος Δήμου Ιλίου